
1 straipsnis. Įstatymo paskirtis
Šis įstatymas nustato ūkinės veiklos, susijusios su skirtų realizuoti netauriųjų metalų laužo ir atliekų supirkimu Lietuvos Respublikoje, teisinius pagrindus.

2 straipsnis. Pagrindinės šio įstatymo sąvokos
1. Netaurieji metalai – geležis ir plienas (juodieji metalai), varis, nikelis, aliuminis, švinas, cinkas, alavas, volframas, molibdenas, tantalas, magnis, kobaltas, bismutas, kadmis, titanas, cirkonis, stibis, manganas, berilis, chromas, germanis, vanadis, galis, hafnis, indis, niobis, renis ir talis (spalvotieji metalai).
2. Netauriųjų metalų laužas ir atliekos – tai netauriųjų metalų dirbiniai, netinkami naudoti pagal paskirtį dėl jų nusidėvėjimo, sulūžimo arba supjaustymo, taip pat atliekos, susidariusios netauriųjų metalų gamybos arba mechaninio apdorojimo metu.
3. Supirkėjas - įstatymų nustatyta tvarka įregistruota įmonė, superkanti šio įstatymo nustatyta tvarka skirtų realizuoti netauriųjų metalų laužą ir atliekas Lietuvos Respublikoje.
4. Supirkimo aikštelė – tai patalpa arba specialiai įrengta ir aptverta vieta, kurios adresas nurodytas supirkėjo licencijoje ir kurioje superkamas ir (arba) saugomas netauriųjų metalų laužas ir atliekos.

3 straipsnis. Veiklos, susijusios su skirtų realizuoti netauriųjų metalų laužo ir atliekų supirkimu Lietuvos Respublikoje, licencijavimas 
1. Skirtų realizuoti netauriųjų metalų laužo ir atliekų supirkimas Lietuvos Respublikoje yra licencijuojama veikla.
2. Verstis veikla, susijusia su skirtų realizuoti netauriųjų metalų laužo ir atliekų supirkimu Lietuvos Respublikoje, gali tik supirkėjai, gavę licencijas Lietuvos Respublikos Vyriausybės nustatyta tvarka. 
3. Licencijas išduoda, sustabdo ir panaikina jų galiojimą savivaldybių, kurių teritorijoje yra įregistruotas supirkėjas, merai. 

4 straipsnis. Reikalavimai superkančiai įmonei
1. Supirkėjas privalo: 
1) netauriųjų metalų laužą ir atliekas supirkti, apskaityti, saugoti ir naudoti nustatyta tvarka;
2) netauriųjų metalų laužą ir atliekas supirkti ir saugoti tik supirkimo aikštelėse;
3) supirktą netauriųjų metalų laužą ir atliekas tvarkyti pagal Lietuvos Respublikos atliekų tvarkymo įstatymą bei kitus teisės aktus, reglamentuojančius atliekų tvarkymą;
4) teikti informaciją apie supirktą ir realizuotą netauriųjų metalų laužą ir atliekas nustatyta tvarka.
2. Draudžiamų supirkti netauriųjų metalų laužo ir atliekų sąrašą tvirtina Lietuvos Respublikos Vyriausybė ar jos įgaliota institucija.

5 straipsnis. Įstatymo įsigaliojimas
Šis įstatymas įsigalioja nuo 2002 m. gegužės 1 dienos.

6 straipsnis. Pasiūlymai Lietuvos Respublikos Vyriausybei
1. Lietuvos Respublikos Vyriausybė iki 2002 m. kovo 1 dienos patvirtina:
1) skirtų realizuoti netauriųjų metalų laužo ir atliekų supirkimo Lietuvos Respublikoje licencijavimo taisykles;
2) skirtų realizuoti netauriųjų metalų laužo ir atliekų supirkimo, apskaitos, saugojimo ir naudojimo Lietuvos Respublikoje tvarką.
2. Lietuvos Respublikos Vyriausybė ar jos įgaliota institucija iki 2002 m. kovo 1 dienos patvirtina draudžiamų supirkti netauriųjų metalų laužo ir atliekų sąrašą.



Skelbiu šį Lietuvos Respublikos Seimo priimtą įstatymą.

